Nos Theobaldus , Dei gratia rex Navarrie , Campanie et Brie comes Palatinus , notum facimus universis tam presentibus quam futuris quod viri religiosi Xpistoforus abbas Molismensis et ejusdem loci conventus , in omni eo quod habent in hominibus et feminis et bosco et plano apud Coiphy et apud Vi , et in remanencia quam habent in dictis villis , me et heredes meos in perpetuum associant , et medietatem emendarum et escheitarum hominum et feminarum , quas habent in prefatis villis , michi et heredibus meis concedunt in perpetuum possidendam , et iterum medietatem censuum , terragiorum et abonamentorum que debent recipi in domibus ipsorum apud Coiphy et apud Vi , tam de mandato ipsorum quam de mandato nostro : et tunc per medium dividentur , tali condictione quod in dictis villis et finagiis earumdem in hominibus et feminis dicte societatis , ubicumque morentur in mea justicia vel in justicia monachorum dictorum , medietas justicie et abonamentorum mea vel heredum meorum erit , et altera medietas erit in perpetuum abbatis et conventus predictorum . Si vero aliquis hominum vel feminarum dicte societatis sine corporis sui herede decesserit , medietatem hereditatis que ad me vel ad heredes meos racione eschaite deveniret , in manu nostra non poterimus detinere , nec alicui vendere , dare nec conferre , nisi hominibus vel feminis dicte societatis . Similiter dicti abbas et conventus medietatem hereditatis que ad ipsos racione eschaite predicte deveniret , non poterunt in manu sua detinere , nec alicui vendere , dare vel conferre , nisi hominibus dicte societatis . Mobilia vero , si que fuerint , legatis et debitis primo persolutis , inter ipsos et me vel heredes meos per medium dividentur . In redditibus , proventibus , terris , pratis , decimis et rebus aliis que habent in dictis villis et in finagiis earumdem , ego aut heredes mei nichil capient integraliter et habebunt , exceptis rebus supradictis , in quibus nos et heredes nostros associaverunt specialiter et expresse . Omnia vero bona ad dicta loca pertinencia , ego et heredes mei tamquam nostra propria tenemur custodire bona fide , sine prejudicio juris alieni . Si autem contigerit quod homines vel femine ipsorum de Molismo , sive de altera terra ipsorum , ad dictas villas per maritagium sive alio modo venerint moraturi , de societate supradicta erunt . Et si homines vel femine de villis supradictis apud Molismum sive ad aliam terram dictorum monachorum , per maritagium vel alio modo , venerint moraturi , sine reclamatione mea vel heredum meorum libere et integre erunt ecclesie memorate . Similiter si homines mei ac femine mee vel heredum meorum in dictis villis mansionem fecerint , vel per maritagium juncti fuerint cum hominibus dicte societatis , inter me et heredes meos et dictos monachos erunt communes . Ego vero aut heredes mei nullum hominem sive feminam de villis predictis in terra nostra poterimus retinere nec defendere contra ecclesiam Molismensem Quod si recedebant de locis dicte societatis , nos et heredes mei et dicti monachi tantumdem haberemus in eis , quantum habebamus quando manebant in locis supradicte societatis . Et sciendum est quod quocienscumque apud Molismum abbas constituetur novus , homines et femine predictorum locorum fidelitatem facient novo abbati constituto . Similiter facient fidelitatem comiti Campanie , qui novus veniet ad regimen comitatus Trecensis . Et ne aliquis prepositorum vel servientium meorum in dictis hominibus et feminis , in villis et finagiis earumdem , aliquod dominium vel justiciam velit reclamare aut audeat exercere , prepositus de assensu dictorum monachorum et meo vel heredum meorum , pro dicta societate servanda , in dictis villis statuetur , et faciet juramentum fidelitatis dictis monachis et michi vel heredibus meis , antequam de prepositura se intromittat , et , si se ante intromitteret , sexaginta solidos emendaret , que emenda per medium dividetur . Si prepositura vendatur , de communi assensu vendetur , et precium vendictionis inter me vel heredes meos et dictos monachos equaliter dividetur . Prepositus vero de medietate dicte vendictionis , antequam de prepositura se intromittat , bonos plegios aut securitatem competentem dabit monachis memoratis et michi vel heredibus meis de alia medietate . Si autem prepositura non vendatur , prepositus omnium acquisitorum , donorum et exactorum , de quocumque loco veniant vel quocumque modo fiant ratione dicte societatis , per juramentum suum reddet dictis monachis medietatem , et michi vel heredibus meis alteram medietatem . Evoluto autem anno , prepositus dictarum villarum vel ex toto mutabitur vel de novo restituetur : quod si restituatur , juramentum fidelitatis faciet tamquam novus . Si vero abbas et monachi in dictis hominibus et feminis rogatam fecerint , sicut solet fieri , inter ipsos et me vel heredes meos erit commune quicquid acceperit ab eisdem . Similiter in omnibus modis et commodis , que ego aut heredes mei a prefatis hominibus et feminis , prece , minis vel gracia seu alio quolibet modo habuerimus , per medium dividentur . Preterea sciendum est quod homines et feminas dictarum villarum ego aut heredes mei aut mandatum nostrum numquam , pro aliqua necessitate neque pro exercitu aliquo , ultra duas dietas ducere poterimus , ita quod die tercia vel quarta sequenti ad hospicia sua redire valeant competenter : qui autem ad submonitionem dicti regis vel heredum meorum comitum Campanie vel mandati nostri ire contempserit , vel non ierit , decem solidos pruviniensium reddet pro emenda , quorum medietas erit dictorum monachorum et altera nostra ; que submonicio , quotienscumque facta fuerit , per priorem de Varenis fiet . Et si ego aut heredes mei in sepedictis villis vel in finagiis earumdem aliquid acquisierimus bona fide , medietatem acquisitorum nostrorum habebunt monachi memorati , prius ab ipsis medietate probatorum sumptuum persoluta . Et similiter si dicti monachi in dictis villis vel in finagiis earumdem aliquid acquisierint , ego et heredes mei bona fide medietatem acquisitorum habebimus , prius a nobis medietate probatorum sumptuum persoluta . Ego etiam et heredes mei in jamdictis villis et in finagiis earumdem nichil facere poterimus neque statuere , sine assensu et voluntate abbatis et conventus predictorum , neque destituere constitutum . Gistum etiam in dictis villis capere non poterimus neque in finagiis earumdem , nec aliquam omnino servitutem a dictis hominibus et feminis requiremus , nec requiri faciemus , nisi secundum quod superius est expressum . In nemoribus autem de Coiphy et Vi , quorum fundus et dominium sunt ecclesie Molismensis , forestarii de assensu meo et heredum meorum et dictorum monachorum statuentur ad dicta nemora custodienda , qui dicti forestarii per juramentum suum nobis et ipsis prius prestitum , coram mandato ipsorum et nostro , in domibus prioris de Varenis apud Coiphy fideliter computabunt , et dictis monachis per juramentum suum reddent medietatem , et aliam michi et heredibus meis . Similiter de pannagiis et de omnibus rebus aliis , que ratione nemorum possunt vel debent exigi vel recipi , dicti monachi recipient medietatem et ego vel heredes mei aliam medietatem . De dictis vero nemoribus quocienscumque fuerit facta vendicio , precium vendicionis , que de communi assensu debet fieri , inter ipsos et me vel heredes meos per medium dividetur , ita tamen quod de dictis nemoribus capient dicti monachi quicquid sibi necesse fuerit , ad usum prioratus sui de Varenis et dictarum villarum cum appendiciis suis , et etiam ad usus prioratus sui Sancti Desiderii Lingonensis , pro omnibus aisaniis suis faciendis , tam in grosso quam in gracili , jacente et stante , sicco et viridi , a pede usque ad cimam . Similiter ego et heredes mei comites Campanie omnimodum usuarium in dictis nemoribus habebimus pro aisanciis propriis nostris faciendis , tam in grosso quam in gracili , jacente et stante , sicco et viridi , a pede usque ad cimam : de nemoribus vero supradictis ego nec heredes mei alicui conferre aliquid poterimus , nisi de assensu abbatis et conventus predictorum ; similiter de dictis nemoribus ipsi dare non poterunt sine assensu meo vel heredum meorum . Hanc autem societatem fecerunt dicti abbas et conventus , salvis sibi usuariis , terris , pratis , decimis , corveiis , redditibus , proventibus et rebus aliis , que habent tam in dictis villis quam in finagiis earumdem , exceptis rebus supradictis , in quibus me et heredes meos associant specialiter et expresse , sicut est superius annotatum . Et sciendum est quod neque pro pace aliqua neque pro casu aliquo , nec ego nec heredes mei societatem istam in alia manu ponere , neque dare aut commendare poterimus quam in manu nostra , sed quicumque comes erit civitatis Trecensis , dictam societatem in manu sua propria tenebit : qui etiam comes et ejus successores , quando erunt novi domini , militem unum in animas suas jurare facient , quod hec omnia bona fide tenebunt et firmiter observabunt , requisiti ab abbate Molismensi , nec in aliquibus proventibus dictarum villarum vel finagiorum earumdem aliquid percipient , donec dictum prestiterint juramentum . Ut autem hec omnia rata et inconcussa permaneant et in perpetuum inviolabiliter observentur , litteris adnotata sigilli nostri fecimus munimine roborari . Actum anno Domini M ° . CC ° . L ° . , mense julio .